Rīgā, 2022.gada 31.martā

Rojas vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta izglītības iestādes ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija secina:

1. Rojas vidusskola un tās īstenotās izglītības programmas ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka direktore ir uzsākusi ieviest pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas.
2. Rojas vidusskolas stiprās puses ir: (i) spēja nodrošināt fiziski un emocionāli drošu vidi gan izglītojamajiem, gan darbiniekiem. Izglītības iestādē ir radīti apstākļi, lai ikviens izglītojamais varētu mācīties atbilstoši savām spējām un vajadzībām; (ii) atbalsts izglītojamo pašpārvaldes proaktīvai darbībai izglītības iestādes mērķu sasniegšanā. Izglītības iestādes kolektīvs saskata savas attīstības iespējas kā konkurētspējīga vidusskola Talsu novadā.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes direktori, direktores vietniekiem, pedagogiem, pašvaldības pārstāvi, izglītības iestādes padomes pārstāvjiem, atbalsta personālu un izglītojamo pašpārvaldes pārstāvjiem;
2. 19 mācību priekšmetu stundu vērošana (klātienes stundas vērotas on-line režīmā);
3. izglītības iestādes (virtuāla) apskate kopā ar iestādes direktori;
4. dokumentu izpēte (izglītības iestādes pašnovērtējuma ziņojums, attīstības plānošanas dokumenti, izglītojamo mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, izglītojamo kavējumi, Iekšējās kārtības noteikumi, pedagogu izglītības un profesionālās kvalifikācijas atbilstība un mācību priekšmetu stundu saraksts);
5. tīmekļvietnes  [http://rojasvidusskola.lv/](file:///C%3A%5CUsers%5Cvrutenberga%5CDownloads%5C%20http%3A%5Crojasvidusskola.lv) informācijas izpēte.

Kā svarīgākos turpmākajos gados izglītības iestādei veicamos darbus akreditācijas ekspertu komisija ir noteikusi: (i) pilnveidot datu apkopošanas un analīzes sistēmu, izvirzot konkrētus, izmērāmus sasniedzamos rezultātus, veicot regulāru un sistēmisku datu ieguvi, pārraudzību un analīzi, gūstot apliecinājumu, ka nepieciešamie uzlabojumi ir ieviesti; (ii) organizēt pakāpenisku pāreju no pedagogcentrēta mācību procesa uz

izglītojamo centrētu mācību procesu atbilstoši izglītojamo mācīšanās gatavībai; (iii) pedagogiem pilnveidot digitālās prasmes un jēgpilni izmantot IKT mācību stundās.

Novēlu Jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Vineta Rūtenberga